Is Leeskringe uitgedien? | MaanKind
Is Leeskringe uitgedien?
24 Vrydag Okt 2014
Posted by MaanKind in Boekdinge
Toe ons in 2002 in Kleinmond kom woon het, was die plaaslike Leeskring die eerste organisasie waarby ek aangesluit het. Oor die jare het dit my baie plesier verskaf, maar ek vind myself dat ek deesdae langtand begin kou aan die Leeskring. Ek sukkel al meer as ‘n jaar om uit te werk waarom dit so is, lees is tog my enigste passie wat al meer as 5 dekades oud is en steeds hou! Ek hóú van boeke, ek hóú van lees.
Wat het verander? Die toeganklikheid van die tegnologie speel sekerlik ‘n rol. Daardie jare was ek die enigste lid met toegang tot internet, en die persoon wat die bespreking gelei het, het voorwaar ’n taak op hande gehad, om die standaard wat deur voriges gestel is, te handhaaf. Alle koerantuitknipsels van resensies was sorgvuldig bewaar, inligting is aangevra van die Nasionale Afrikaanse Letterkundige Museum en Navorsingsentrum (NALN). Intellektuele tannies. Deesdae is alles oor nuwe boeke op die internet, resensies en ook informele gesprekke.
Deesdae is daar ook die Woordfees, Die Franschhoek Literary Festival, en ander kleiner boekfeeste by Greyton, Montagu, Wellington, Philadelphia, en elke dorp tussenin. Daar is skrywersgesprekke en boekbekendstellings te kus en te keur.
Boekklubs het ook oral ontstaan, wat kleiner groepe behels, en ‘n meer informele opset, in pas met die baie meer informele sosiale neigings. Hoewel ons heelwat ‘jong’ lede het, is ek steeds op 58 waarskynlik een van die jongste lede. Te wyte aan die feit dat Kleinmond heelwat afgetrede mense as inwoners het, of is daar ‘n ander rede?
Waarom dan nog Leeskringe? Die hoeveelheid tyd wat mens spandeer om behoorlik voor te berei om ‘n boek te bespreek, weeg nie meer vir my op die plesier wat ek daaruit kry nie, maar miskien is my behoefte aan intellektuele gesprekke oor boeke nie meer so groot nie, met al die lekker gesprekke oor boeke soos bv op hierdie groep, In my Hangmat. Daar is maar ‘n handvol lede wat bereid is om ‘n boek te bespreek, en die bestuur werk bitter hard om ‘n interessante program op te stel en al die reëlings te tref. Gaan kyk gerus by Kleinmond Leeskring se blog na die notas van boeke wat al bespreek is hoeveel werk dit is. Dis harde werk!
Is Leeskringe nog relevant? Of is dit uitgedien?
Kliek hier om ‘n lys te sien van al die topverkopers van Afrikaanse e-boeke op Amazon
15 thoughts on “Is Leeskringe uitgedien?”
28 Oktober, 2014 om 11:05 vm
Vandag is ek weer dankbaar vir ons Leeskring! Prof Gunther Pakendorf kom met ons gesels oor Marlene van Niekerk se Sneeuslaper.
28 Oktober, 2014 om 10:44 vm
Voorheen het ek nooit geweet watter boeke om te lees nie. Dalk was ek net dom! Deesdae tel ek mooi op wat om te lees, of ek maak dalk my oë meer oop, en danksy die eleser, koop ek dan sommer die boek en stoor dit op my leser. Net te maklik.
27 Oktober, 2014 om 8:41 vm
Ek dink toeganklikheid tot die internet speel defnitief ‘n negatiewe rol op gedrukte boeke. Jare gelede sou ek altyd as ons na nuwe dorp verhuis het, dadelik gaan aansluit het by die plaaslike biblioteek. Vandag is ek nie seker of dit nog winsgewend vir enige biblioteek is nie?
27 Oktober, 2014 om 11:38 vm
Dis baie waar! Vir my het dit selfs ‘n rol gespeel of hier ‘n biblioteek op ons aftreedorp is!
25 Oktober, 2014 om 5:54 nm
ons leeskring se getalle word beperk tot 14 lede. Ons vergader elke keer in iemand anders se huis en gewoonlik is daardie gasvrou ook die persoon wat die boek bespreek. Die persone wat nie daardie jaar kans kry om ‘n boek te bespreek nie, reel die einde van die jaar se lekker afskeidsete by ‘n lekker eetplek weg van die huis, en ‘n uitstappie in die middel van die jaar. Ons kuier saam met eetgoed en tee en hoewel dit werk is om agtergrond oor die boek te kry, is dit lekker om bietjie meer te weet sonder om dit welf te soek, dit is gesellig, en jy maak ook kennis met boeke en skrywers waarvan jy nie geweet het nie of waaraan jy nie sou gedink het nie. Dit is gesellig en lekker. Ek behoort nou al 25 jaar aan ons boekklub.
My kind het haar eie klub onder haar vriende gestig: book and wine club. Hulle het saans bymekaargekom, spesiale wyn gedrink en boekde bespreek. Dit het later doodgeloop omdat almal getrou, weggetrek en te besig geword het, maar hulle dink daaraan om dit nou weer te begin, want dit was vir almal baie lekker.
27 Oktober, 2014 om 8:29 vm
Dit klink vir my na ‘n baie goeie idee as ek eendag sou aftree … so ‘n boekklub.
27 Oktober, 2014 om 11:37 vm
25 Oktober, 2014 om 1:14 nm
Ek het nog nooit tyd of geleentheid gehad vir ‘n leeskring nie. Weet nie of ek ooit gaan nie. Aan verskeie klubs het ek al behoort, en dis maar altyd ‘n paar mense wat al die werk doen. Altyd. Party kan en wil bestuur en lei, ander wil net volg. Ek is nie ‘n volger nie, maar WIL NOOIT weer al die werk doen nie. Op die ou end is dit dan nie meer lekker nie, want dit is net werk. En al die kritiek van die volgers wat nie bereid is om ‘n steek werk te doen nie…
27 Oktober, 2014 om 11:36 vm
Presies, Kobie, presies.
24 Oktober, 2014 om 9:00 nm
Ek behoort aan ‘n Engelse Boekklub en ons kuier drink wyn en eet, en kuier tot laataand. partymaal praat ons oor boeke en dan kies ons elkeen 4 boeke. Elke persoon kry ‘n kans om 4 boeke te koop van haar eie smaak.Dit maak dat daar ‘n groot verskeidenheid van smake verteenwoordig is. Nadat almal die boeke gelees het kan jy die wat jy gekoop het huistoe neem. Aan die einde van die jaar gaan ons na ‘n fensie plek vir die jaarafsluiting. Ons is nou al GROOT PELLE en gee vir mekaar om. Een het kanker gehad en is oorlede (dis in haar plek wat ek skoolhou) Ons het haar familie bygestaan, kos afgelewer ens. Ons is ook ‘n stokvel. Dis fun. Leeskringe klink so styf en formeel.
24 Oktober, 2014 om 9:10 nm
24 Oktober, 2014 om 7:40 nm
Ek mag eintlik niks sê nie, want ek behoort nie aan een nie. Ek kan nogals dink dat dit lekker kan wees om aan een te behoort.
Is dit nie ‘n faktor dat almal so bitter besig is deesdae nie?
Dankie vir die lys van topverkopers, ek sal daar gaan loer.
24 Oktober, 2014 om 8:06 nm
Die lys word elke uit outomaties opdateer, maak vir jou ‘n boekmerk
24 Oktober, 2014 om 9:33 nm
Kalahari het soortgelyke lys
Last week I could not hold this! #yogawheel #yogawheelbeginner #sixtyplus #fitover60 instagram.com/p/B1gq_rLBao9/…♥ ♥ ♥	7 hours ago
#Repost gisellepoleart • • • • • • Wohooo!!! New pole challenge!!! 🎉🎉 Only polers know how hard this discipline is,… twitter.com/i/web/status/1…♥ ♥ ♥	14 hours ago